Lotul naționalei României pentru EURO 2024, anunțat. Surprizele pregătite de Edi Iordănescu
Selecţionerul Edward Iordănescu a anunţat, vineri, lista jucătorilor convocaţi pentru cele două jocuri rămase de disputat înaintea participării la Campionatul European din Germania.
Lista reprezintă şi lotul preliminar pentru EURO 2024. Printre jucătorii convocaţi se numără şi portarul Răzvan Sava (CFR Cluj) şi mijlocaşul Constantin Grameni (Farul), care nu au jucat până acum în niciun meci pentru prima reprezentativă.
Meciurile de la EURO 2024 vor fi transmise în exclusivitate de PRO TV, PRO Arena și VOYO.
Tricolorii vor întâlni Bulgaria în 4 iunie, de la ora 21:30, şi Liechtenstein în 7 iunie, de la ora 21:00. Ambele partide se vor disputa pe stadionul Steaua, potrivit News.ro.
Cei 28 de fotbalişti convocaţi:
PORTARI
Florin NIŢĂ (Gaziantep | Turcia, 20/0), Horaţiu MOLDOVAN (Atletico Madrid | Spania, 10/0), Ştefan TÂRNOVANU (FCSB, 1/0), Răzvan SAVA (CFR Cluj, 0/0);
FUNDAŞI
Andrei RAŢIU (Rayo Vallecano | Spania, 16/1), Vasile MOGOŞ (CFR Cluj, 5/0), Radu DRĂGUŞIN (Tottenham | Anglia, 15/0), Bogdan RACOVIŢAN (Rakow | Polonia, 1/0), Adrian RUS (Pafos | Cipru, 19/1), Ionuţ NEDELCEARU (Palermo | Italia, 26/2), Andrei BURCĂ (Al-Okhdood | Arabia Saudită, 27/1), Nicuşor BANCU (Universitatea Craiova, 34/2);
MIJLOCAŞI
Deian SORESCU (Gaziantep | Turcia, 16/0), Marius MARIN (Pisa | Italia, 16/0), Alexandru CICÂLDĂU (Konyaspor | Turcia, 36/4), Răzvan MARIN (Empoli | Italia, 54/3), Nicolae STANCIU (Damac | Arabia Saudită, 68/14), Adrian ŞUT (FCSB, 1/0), Darius OLARU (FCSB, 16/0), Constantin GRAMENI (Farul Constanţa, 0/0), Dennis MAN (Parma | Italia, 22/7), Valentin MIHĂILĂ (Parma | Italia, 19/4), Ianis HAGI (Deportivo Alaves | Spania, 33/5), Florinel COMAN (FCSB, 13/1);
ATACANŢI
Denis DRĂGUŞ (Gaziantep | Turcia, 9/2), George PUŞCAŞ (Bari | Italia, 41/11), Denis ALIBEC (Muaither | Qatar, 37/5), Daniel BÎRLIGEA (CFR Cluj, 1/0).
Lotul final pentru Euro 2024, care poate cuprinde până la 26 de jucători, va fi anunţat vineri, 7 iunie.
Mesajul lui Edward Iordănescu pentru suporteri
Selecţionerul Edward Iordănescu, a transmis că nu poate garanta un anume rezultat la Campionatul European, dar e sigur că jucătorii vor da totul până la final.
"Am spus-o de la bun început, vom merge la EURO 2024. Şi iată că fotbalul românesc se reîntoarce în elită după 8 ani. Însă n-am putut garanta rezultatele de pe parcurs, nimeni nu poate face asta! Tocmai de aceea, nici acum nu pot garanta suporterilor un rezultat sau altul în meciurile ce ne aşteaptă în Germania. Dar din toate lucrurile bune de care este capabilă naţionala României de azi, pentru cel puţin două pot garanta oricând, oriunde şi în faţa oricui: dăm tot ce avem mai bun pe teren, în fiecare secundă din fiecare meci, şi nu cedăm indiferent cum curge jocul şi ce spune scorul! Iar de aici pleacă şi mesajul meu pentru suporterii români: Vor fi momente grele, pentru că nimic din ce se merită cu adevărat nu se obţine uşor. Dar staţi cu nădejdea, credinţa şi inima lângă noi! Până la final. Indiferent ce se întâmplă! Pentru că noi vom da totul pentru voi! Până la final. Indiferent ce se întâmplă!", a transmis selecţionerul prin intermediul site-ului oficial al Federaţiei Române de Fotbal.
Programul României la EURO 2024 este următorul:
Luni, 17 iunie: ROMÂNIA – Ucraina (München, 16:00)
Sâmbătă, 22 iunie: Belgia – ROMÂNIA (Köln, 22:00)
Miercuri, 26 iunie: Slovacia – ROMÂNIA (Frankfurt, 19:00)